Document ID: 32014R1376

Title and Content:
ΚΑΝΟΝΙΣΜΌΣ (ΕΕ) αριθ. 1376/2014 ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ της 10ης Δεκεμβρίου 2014 που τροποποιεί τον κανονισμό (ΕΚ) αριθ. 1745/2003 σχετικά με την εφαρμογή υποχρεωτικών ελάχιστων αποθεματικών (ΕΚΤ/2003/9) (ΕΚΤ/2014/52) ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ, Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 19.1, Έχοντας υπόψη τον κανονισμό (ΕΚ) αριθ. 2531/98 του Συμβουλίου, της 23ης Νοεμβρίου 1998, σχετικά με την εφαρμογή ελάχιστων αποθεματικών από την Ευρωπαϊκή Κεντρική Τράπεζα (1), Έχοντας υπόψη τον κανονισμό (ΕΚ) αριθ. 2532/98 του Συμβουλίου, της 23ης Νοεμβρίου 1998, σχετικά με τις εξουσίες της Ευρωπαϊκής Κεντρικής Τράπεζας για επιβολή κυρώσεων (2), Εκτιμώντας τα ακόλουθα: (1) Το άρθρο 19.1 του καταστατικού του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας προβλέπει ότι το διοικητικό συμβούλιο της Ευρωπαϊκής Κεντρικής Τράπεζας (ΕΚΤ) μπορεί, με αποφάσεις του, να ορίζει κανόνες υπολογισμού και προσδιορισμού των ελάχιστων υποχρεωτικών αποθεματικών. Οι λεπτομέρειες της εφαρμογής των ελάχιστων υποχρεωτικών αποθεματικών καθορίζονται στον κανονισμό (ΕΚ) αριθ. 1745/2003 της Ευρωπαϊκής Κεντρικής Τράπεζας (ΕΚΤ/2003/9) (3). (2) Στις 3 Ιουλίου 2014 το διοικητικό συμβούλιο αποφάσισε να μεταβάλει τη συχνότητα διεξαγωγής των συνεδριάσεων νομισματικής πολιτικής του, αρχής γενομένης από την 1η Ιανουαρίου 2015, έτσι ώστε αυτές να λαμβάνουν πλέον χώρα ανά έξι και όχι τέσσερεις εβδομάδες, και, αντίστοιχα, να επεκτείνει τη διάρκεια των περιόδων τήρησης ελάχιστων αποθεματικών από τέσσερις σε έξι εβδομάδες. (3) Σύμφωνα με τον κανονισμό (ΕΚ) αριθ. 1745/2003 (ΕΚΤ/2003/9), η περίοδος τήρησης αποτελεί το χρονικό διάστημα για το οποίο υπολογίζεται η συμμόρφωση με τις υποχρεώσεις τήρησης ελάχιστων αποθεματικών και στη διάρκεια του οποίου τα εν λόγω αποθεματικά πρέπει να τηρούνται σε λογαριασμούς αποθεματικών. (4) Η μεταβολή της διάρκειας των περιόδων τήρησης δεν επηρεάζει τον υπολογισμό του απαιτούμενου ύψους ελάχιστων αποθεματικών στη διάρκεια ορισμένης περιόδου τήρησης προκειμένου για ιδρύματα που υπόκεινται στην υποχρέωση παροχής πλήρων στοιχείων κατά τον κανονισμό (ΕΕ) αριθ. 1071/2013 της Ευρωπαϊκής Κεντρικής Τράπεζας (ΕΚΤ/2013/33) (4). Τα εν λόγω ιδρύματα θα συνεχίσουν να υπολογίζουν τη βάση των αποθεματικών σε σχέση με ορισμένη περίοδο τήρησης χρησιμοποιώντας στοιχεία παρεχόμενα σύμφωνα με τον κανονισμό (ΕΕ) αριθ. 1071/2013 (ΕΚΤ/2013/33) και αναγόμενα στον πρώτο μήνα του διμήνου που προηγείται του μήνα έναρξης της περιόδου τήρησης. Αντίθετα, η μεταβολή της διάρκειας των περιόδων τήρησης επηρεάζει τον υπολογισμό του απαιτούμενου ύψους ελάχιστων αποθεματικών προκειμένου για ιδρύματα που παρέχουν στοιχεία σε τριμηνιαία βάση κατά τον κανονισμό (ΕΕ) αριθ. 1071/2013 (ΕΚΤ/2013/33), καθώς η τριμηνιαία περίοδος πλέον θα περιλαμβάνει δύο περιόδους τήρησης. (5) Ως εκ τούτου, ο κανονισμός (ΕΚ) αριθ. 1745/2003 (ΕΚΤ/2003/9) θα πρέπει να τροποποιηθεί, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τροποποιήσεις Ο κανονισμός (ΕΚ) αριθ. 1745/2003 (ΕΚΤ/2003/9) τροποποιείται ως ακολούθως: 1. Το άρθρο 3 παράγραφος 4 αντικαθίσταται από το ακόλουθο κείμενο: «4. Για τα ιδρύματα στα οποία έχει χορηγηθεί η παρέκκλιση του άρθρου 9 παράγραφος 1 του κανονισμού (ΕΕ) αριθ. 1071/2013 της Ευρωπαϊκής Κεντρικής Τράπεζας (ΕΚΤ/2013/13) (5) (“μικρά ιδρύματα”), η βάση των αποθεματικών υπολογίζεται, για δύο διαδοχικές περιόδους τήρησης, αρχής γενομένης από την περίοδο τήρησης που αρχίζει τον τρίτο μήνα μετά το τέλος ενός τριμήνου, με βάση τα στοιχεία του τέλους τριμήνου που υποβάλλονται σύμφωνα με το σημείο 4 του πρώτου μέρους του παραρτήματος III του ως άνω κανονισμού. Τα εν λόγω ιδρύματα κοινοποιούν τα υποχρεωτικά ελάχιστα αποθεματικά τους σύμφωνα με το άρθρο 5. . 2. Το άρθρο 7 παράγραφος 1 αντικαθίσταται από το ακόλουθο κείμενο: «1. Εκτός εάν το διοικητικό συμβούλιο της ΕΚΤ αποφασίσει την τροποποίηση του ημερολογιακού προγράμματος σύμφωνα με την παράγραφο 2, η περίοδος τήρησης αρχίζει την ημέρα διακανονισμού της πράξης κύριας αναχρηματοδότησης που έπεται της συνεδρίασης του διοικητικού συμβουλίου κατά την οποία έχει προγραμματισθεί να διεξαχθεί η αξιολόγηση της κατεύθυνσης της νομισματικής πολιτικής. Η εκτελεστική επιτροπή της ΕΚΤ δημοσιεύει ημερολογιακό πρόγραμμα των περιόδων τήρησης τρεις τουλάχιστον μήνες πριν από την έναρξη κάθε ημερολογιακού έτους. Το εν λόγω ημερολογιακό πρόγραμμα δημοσιεύεται στην Επίσημη Εφημερίδα της Ευρωπαϊκής Ένωσης και στις ιστοσελίδες της ΕΚΤ και των συμμετεχουσών ΕθνΚΤ.» . 3. Στο άρθρο 3 παράγραφοι 1 και 3, στο άρθρο 4 παράγραφος 1, στο άρθρο 5 παράγραφος 5, στο άρθρο 10 παράγραφος 6, στο άρθρο 11 και στο άρθρο 13α παράγραφος 1 στοιχείο β), η αναφορά στον κανονισμό (ΕΚ) αριθ. 2423/2001 (ΕΚΤ/2001/13) αντικαθίσταται από αναφορά στον κανονισμό (ΕΕ) αριθ. 1071/2013 (ΕΚΤ/2013/33). 4. Στο άρθρο 5 παράγραφος 3 και στο άρθρο 13 παράγραφος 4 η αναφορά στο άρθρο 5 του κανονισμού (ΕΚ) αριθ. 2423/2001 (ΕΚΤ/2001/13) αντικαθίσταται από αναφορά στο άρθρο 6 του κανονισμού (ΕΕ) αριθ. 1071/2013 (ΕΚΤ/2013/33). 5. Στο άρθρο 13 παράγραφος 2 η αναφορά στο παράρτημα II του κανονισμού (ΕΚ) αριθ. 2423/2001 (ΕΚΤ/2001/13) αντικαθίσταται από αναφορά στο παράρτημα III του κανονισμού (ΕΕ) αριθ. 1071/2013 (ΕΚΤ/2013/33). Άρθρο 2 Τελική διάταξη Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Φρανκφούρτη, 10 Δεκεμβρίου 2014.

Classification Labels:
1070
321
1076
588

Label Descriptions:
{"1070": "Λογιστική", "321": "ΕΠΙΧΕΙΡΗΣΕΙΣ ΚΑΙ ΑΝΤΑΓΩΝΙΣΜΟΣ", "1076": "Χρηματοπιστωτικοί οργανισμοί", "588": "ΔΗΜΟΣΙΟΝΟΜΙΚΑ"}

EuroVoc IDs (Original): 54
1452
1630
929

EuroVoc IDs (Expanded): 54
1452
1630
929

Dataset Source: meu

Split: test